Horsens: En 66-årig mand fra Horsens endte onsdag eftermiddag med at blive sigtet for både vold og for at køre spirituskørsel, efter han besøgte Shell-stationen på Sundvej i Horsens.

Det var en 39-årig mand fra Horsens, der lagde mærke til spritbilisten, da han parkerede sin bil foran tankstationen.

- Den 39-årige konstaterede, at den 66-årige lugtede af alkohol. Han konfronterede ham, ringede til politiet og bad den 66-årige om at blive på tankstationen, til politiet nåede frem. Det var den 66-årige dog ikke umiddelbart med på, så der opstod tumult, og i den forbindelse blev den 39-årige bidt i hånden, fortæller politikommissær Jesper Christensen.

Efter tumulten stak den 66-årige af i sin bil. Han blev dog standset af en politipatrulje i nærheden, anholdt og altså sigtet for vold og spirituskørsel.